CELEX: 32016D0887
Language: mt
Date: 2016-06-02 00:00:00
Title: Deċiżjoni ta' Implimentazzjoni tal-Kummissjoni (UE) 2016/887 tat-2 ta' Ġunju 2016 li temenda l-Anness II tad-Deċiżjoni 2007/777/KE fir-rigward tal-lista ta' pajjiżi terzi jew partijiet mit-territorju tagħhom li minnhom hija awtorizzata l-introduzzjoni fl-Unjoni ta' prodotti tal-laħam u ta' stonkijiet, bżieżaq tal-awrina u msaren ittrattati (notifikata bid-dokument C(2016) 3215) (Test b'rilevanza għaż-ŻEE)

4.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 148/6
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/887
   tat-2 ta' Ġunju 2016
   li temenda l-Anness II tad-Deċiżjoni 2007/777/KE fir-rigward tal-lista ta' pajjiżi terzi jew partijiet mit-territorju tagħhom li minnhom hija awtorizzata l-introduzzjoni fl-Unjoni ta' prodotti tal-laħam u ta' stonkijiet, bżieżaq tal-awrina u msaren ittrattati
   
      
         (notifikata bid-dokument C(2016) 3215)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum mill-bniedem (1), u b'mod partikolari l-frażi introduttorja tal-Artikolu 8, l-ewwel subparagrafu tal-punt 1 tal-Artikolu 8, il-punt (4) tal-Artikolu 8, u l-Artikolu 9(4)(c) tagħha,
   Billi:
   
               (1)
            
            
               Id-Deċiżjoni tal-Kummissjoni 2007/777/KE (2) tistabbilixxi, fost l-oħrajn, il-kundizzjonijiet għall-introduzzjoni fl-Unjoni ta' konsenji ta' ċerti prodotti tal-laħam u ta' stonkijiet, bżieżaq tal-awrina u msaren ittrattati li għaddew minn wieħed mit-trattamenti stipulati fil-Parti 4 tal-Anness II tiegħu (“il-prodotti”), inkluża lista ta' pajjiżi terzi jew partijiet mit-territorji tagħhom, li minnhom l-introduzzjoni fl-Unjoni tal-prodotti hija awtorizzata.
            
         
               (2)
            
            
               Meta pajjiżi terzi jiġu reġjonalizzati biex jiġu elenkati fid-Deċiżjoni 2007/777/KE, il-partijiet reġjonalizzati tat-territorju tagħhom jiġu elenkati fil-Parti 1 tal-Anness II tagħha.
            
         
               (3)
            
            
               Il-Parti 2 tal-Anness II tad-Deċiżjoni 2007/777/KE tistabbilixxi lista ta' pajjiżi terzi jew ta' partijiet mit-territorji tagħhom minn fejn l-introduzzjoni tal-prodotti fl-Unjoni hija awtorizzata, sakemm il-prodotti jkun sarilhom it-trattament relevanti msemmi f'dik il-Parti tal-Anness II. Dawk it-trattamenti huma mmirati biex jeliminaw ċerti riskji tas-saħħa tal-annimali marbuta mal-prodotti speċifiċi. Il-Parti 4 ta' dak l-Anness jistabbilixxi t-trattament “A” li mhuwiex speċifiku u t-trattamenti “B” sa “F” li huma speċifiċi, li qegħdin elenkati skont is-severità tar-riskju għas-saħħa tal-annimali marbut mal-prodott speċifiku, fejn it-trattament “B” huwa marbut mal-aktar riskju sever u t-trattament “F” mal-inqas wieħed sever.
            
         
               (4)
            
            
               L-Arġentina u l-Brażil talbu li jiġu elenkati fil-Parti 2 tal-Anness II tad-Deċiżjoni 2007/777/KE kif inhuma awtorizzati għall-introduzzjoni ta' prodotti ta' annimali bovini domestiċi minn kull parti tat-territorju tagħhom li hija diġà awtorizzata għall-introduzzjoni fl-Unjoni ta' laħam frisk mill-istess speċi ta' annimali kif deskritt fil-Parti 1 tal-Anness II tar-Regolament tal-Kummissjoni (UE) Nru 206/2010 (3).
            
         
               (5)
            
            
               Peress li l-prodotti li jidħlu fl-Unjoni għandhom jiġu soġġetti għal trattament stabbilit fil-Parti 4 tal-Anness II tad-Deċiżjoni 2007/777/KE, id-deskrizzjoni tat-territorji mqassma f'reġjuni tal-Arġentina u l-Brażil għall-prodotti, imsemmija AR-1, AR-2 u BR-2 fil-Parti 1 tal-Anness II tad-Deċiżjoni 2007/777/KE, għandha tiġi emendata sabiex tiġi allinjata mar-reġjonalizzazzjoni li tapplika għall-Arġentina u l-Brażil għall-introduzzjoni fl-Unjoni ta' laħam frisk ta' annimali bovini domestiċi kif inhu deskritt fil-Parti 1 tal-Anness II tar-Regolament (UE) Nru 206/2010.
            
         
               (6)
            
            
               Barra minn hekk, il-Brażil talab biex żona ġdida tal-Brażil tiġi awtorizzata għall-introduzzjoni fl-Unjoni ta' prodotti li jkunu nkisbu minn annimali domestiċi bovini u soġġetti għat-trattament speċifiku “B”, kif stabbilit fil-Parti 4 tal-Anness II tad-Deċiżjoni 2007/777/KE. Meta jitqies li dik iż-żona tagħmel parti mit-territorju tal-Brażil li hija rikonoxxuta bħala ħielsa mill-marda tal-ilsien u d-dwiefer (FMD) (4) mingħajr tilqim mill-Organizzazzjoni Dinjija għas-Saħħa tal-Annimali (l-OIE) u l-applikazzjoni tat-trattament speċifiku “B” lill-prodotti kkonċernati, dik iż-żona għandha tkun awtorizzata għall-introduzzjoni tal-prodotti fl-Unjoni.
            
         
               (7)
            
            
               Għalhekk, dik il-parti tat-territorju tal-Brażil għandha tiġi elenkata fil-Parti 1 tal-Anness II tad-Deċiżjoni 2007/777/KE bħala BR-4. Kunsinni ta' prodotti miksuba minn annimali bovini domestiċi mill-parti tal-Brażil deskritta bħala BR-4 għandhom ikunu awtorizzati għall-introduzzjoni fl-Unjoni, soġġetti għat-trattament speċifiku “B” kif stabbilit fil-Parti 4 ta' dak l-Anness u, għalhekk, BR-4 għandha tiġi elenkata fil-Parti 2 ta' dak l-Anness.
            
         
               (8)
            
            
               Għalhekk, il-Partijiet 1 u 2 tal-Anness II tad-Deċiżjoni 2007/777/KE għandhom jiġu emendati skont dan.
            
         
               (9)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-Anness II tad-Deċiżjoni 2007/777/KE huwa emendat skont l-Anness ta' din id-Deċiżjoni.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, it-2 ta' Ġunju 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 18, 23.1.2003, p. 11.
   
      (2)  Id-Deċiżjoni tal-Kummissjoni 2007/777/KE tad-29 ta' Novembru 2007 li tistipula l-kundizzjonijiet tas-saħħa tal-annimali u tas-saħħa pubblika kif ukoll il-mudelli taċ-ċertifikati għall-importazzjonijiet ta' ċerti prodotti tal-laħam u ta' stonkijiet, bżieżaq tal-awrina u msaren ittrattati għall-konsum mill-bniedem minn pajjiżi terzi u li tirrevoka d-Deċiżjoni 2005/432/KE (ĠU L 312, 30.11.2007, p. 49).
   
      (3)  Ir-Regolament tal-Kummissjoni (UE) Nru 206/2010 tat-12 ta' Marzu 2010 li jistabbilixxi listi ta' pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta' annimali partikulari u laħam frisk u r-rekwiżiti relatati maċ-ċertifikazzjoni veterinarja (ĠU L 73, 20.3.2010, p. 1).
   
      (4)  http://www.oie.int/en/animal-health-in-the-world/official-disease-status/fmd/list-of-fmd-free-members/
   
      ANNESS
      L-Anness II tad-Deċiżjoni 2007/777/KE huwa emendat kif ġej:
      
                  (1)
               
               
                  Fil-Parti 1, l-entrati għall-Arġentina u l-Brażil huma sostitwiti b'dan li ġej:
                  
                              “L-Arġentina
                           
                           
                              AR
                           
                           
                              01/2004
                           
                           
                              Il-pajjiż kollu.
                           
                        
                              AR-1
                           
                           
                              02/2016
                           
                           
                              It-territorji definiti f'AR-1 u AR-3 fil-Parti 1 tal-Anness II tar-Regolament (UE) Nru 206/2010.
                           
                        
                              AR-2
                           
                           
                              02/2016
                           
                           
                              It-territorji definiti f'AR-2 fil-Parti 1 tal-Anness II tar-Regolament (UE) Nru 206/2010.
                           
                        
                              Il-Brażil
                           
                           
                              BR
                           
                           
                              01/2004
                           
                           
                              Il-pajjiż kollu.
                           
                        
                              BR-1
                           
                           
                              01/2005
                           
                           
                              L-Istati ta' Rio Grande do Sul, Santa Catarina, Paraná, São Paulo u Mato Grosso do Sul.
                           
                        
                              BR-2
                           
                           
                              02/2016
                           
                           
                              It-territorji definiti f'BR-1, BR-2, BR-3 u BR-4 fil-Parti 1 tal-Anness II tar-Regolament (UE) Nru 206/2010.
                           
                        
                              BR-3
                           
                           
                              01/2005
                           
                           
                              L-Istati ta' Goiás, Minas Gerais, Mato Grosso, Mato Grosso do Sul, Paraná, Rio Grande do Sul, Santa Catarina u São Paulo.
                           
                        
                              BR-4
                           
                           
                              01/2016
                           
                           
                              Distrito Federal, l-Istati ta' Acre, Rondônia, Pará, Tocantins, Maranhão, Piauí, Bahia, Ceará, Rio Grande do Norte, Paraíba, Pernambuco, Alagoas u Sergipe.”
                           
                        
            
                  (2)
               
               
                  Fil-Parti 2, ir-ringiela li ġejja hija miżjuda mal-entrata għall-Brażil:
                  
                              “Il-Brażil BR-4
                           
                           
                              B
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX
                           
                           
                              XXX”